b"\n_START_ARTICLE_\nCan Sala (les Franqueses del Vall\xc3\xa8s)\n_START_SECTION_\nDescripci\xc3\xb3\n_START_PARAGRAPH_\nEdifici a\xc3\xafllat de planta basilical. Al voltant de la casa es forma un barri tancat. La casa consta de tres crugies paral\xc2\xb7leles, de planta baixa, pis i golfes a la crugia central. La fa\xc3\xa7ana est\xc3\xa0 disposada sim\xc3\xa8tricament, marca l'eix la gran porta dovellada d'arc de mig punt i un gran finestral g\xc3\xb2ticorenaixentista on es representen rostres d'\xc3\xa0ngels. A les crugies laterals hi ha diverses obertures disposades sim\xc3\xa8tricament. A la banda del darrere hi ha afegit un cos annex que porta gravada la data 1783.\n_START_SECTION_\nHist\xc3\xb2ria\n_START_PARAGRAPH_\nEn el fogatge de 1553 apareix esmentat Joan Sala. Possiblement la casa es va construir al segle XVI-XVII segons indica la tipologia de la finestra de la fa\xc3\xa7ana. A la casa no es veuen transformacions ni afegits, nom\xc3\xa9s el cos de darrere es va construir amb posterioritat. La casa antiga no est\xc3\xa0 habitada, nom\xc3\xa9s ho est\xc3\xa0 la part m\xc3\xa9s nova del darrere."